Illugi Gunnarsson menntamálaráðherra afhenti fulltrúum Fjölbrautaskóla Vesturlands á Akranesi Gulleplið sl. mánudagsmorgun við stutta athöfn á sal skólans . Gulleplið er sérstök viðurkenning til þess framhaldsskóla sem skarað hefur framúr í heilsueflingu á hverju skólaári . Fyrsti skólinn til að hljóta þessa viðurkenningu var Flensborgarskólinn í Hafnarfirði og í fyrra Verzlunarskóli Íslands . Alls bárust fimm umsóknir um Gulleplið í ár og var niðurstaða dómnefndar á vegum Landlæknisembættisins að FVA yrði fyrir valinu . Í tilkynningu frá embættinu um Gulleplið kemur fram að samkeppnin hafi verið mikil og greinilega margt aðdáunarvert og athyglisvert að gerast í þágu hollustu og heilsueflingar í framhaldsskólum landsins . Áður en afhendingin fór fram flutti Illugi og Geir Gunnlaugsson landlæknir ávörp þar sem þeir kynntu Gulleplið og verkefnið Heilsueflandi framhaldsskóli . Lögðu þeir áherslu á gildi heilsusamlegs lífernis í ræðum sínum og ræddi Geir sérstaklega um þær framfarir sem orðið hafa í þessum efnum á undanförnum árum . Fram kom að Gulleplið væri vísun í gullepli Iðunnar , samkvæmt norrænni goðafræði , sem tryggði goðunum eilífa æsku en með því er lögð áhersla á kosti þess að stunda heilsusamlegt líferni . Að auki fékk FVA peningagjöf að launum fyrir þennan árangur . Nánar er fjallað um afhendingu Gulleplisins til FVA í nýjasta tölublaði Skessuhorns sem kom út í dag . Í umfjölluninni má m.a. lesa viðtal við þær Jóhönnu Víglundsdóttur , Freyju Kristjönu Bjarkadóttir og Margréti Helgu Ísaksen , sem starfað hafa í starfshópi um heilsueflingu í skólanum .